Úrad špeciálnej prokuratúry Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 84/07/1000	Pezinok, 10.5.2012
EEČ : 2-1-12-2012

U Z N E S E N I E

Trestná vec:	obvinený XXXXX 
Prečin:	podplácanie podľa § 333 odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Úradu špeciálnej prokuratúry Generálnej prokuratúry Slovenskej republiky
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
dňa 20. mája 2007 v čase okolo 23.30 hodine v Bratislave pri predvádzaní policajnou hliadkou Pohotovostnej motorizovanej jednotky Krajského riaditeľstva Policajného zboru v zložení nstržm. XXXXX a npráp. XXXXX na Obvodné oddelenie PZ XXXXX z dôvodu, že sa zdržiaval na území Slovenskej republiky bez platného povolenia na pobyt a za účelom overenia jeho totožnosti, im v služobnom motorovom vozidle ponúkol hotovosť vo výške 800,- Sk a mobilný telefón zn. Samsung ako úplatok za to, že ho nepredvedú na OO PZ XXXXX a pustia ho na slobodu, pričom sumu vo výške 800,- Sk a to 1 ks bankovky nominálnej hodnoty 500,- Sk sériového čísla F60095546, 1 ks bankovky nominálnej hodnoty 200,- Sk sériového čísla E52176452 a 1 ks bankovky nominálnej hodnoty 100,- Sk sériového čísla U91519451 následne, napriek upozorneniu, že sa môže dopustiť trestného činu podplácania, vložil do rúk člena policajnej hliadky nstržm. XXXXX, vzápätí bol zadržaný,

Právna veta:
lebo je trestné stíhanie neprípustné podľa § 9 odsek 1 písmeno g
Odôvodnenie:

Vyšetrovateľ Prezídia Policajného zboru, Úradu boja proti korupcii, Odboru boja proti korupcii Bratislava uzneseniami pod ČVS: PPZ-138/BPK-B-2007 zo dňa 21.05.2007 začal trestné stíhanie a vzniesol obvinenie XXXXX (XXXXX) za prečin podplácania podľa § 333 odsek 1, odsek 2 písmeno b/ Trestného zákona, ktorého sa mal dopustiť na tom skutkovom základe, ako je to uvedené vo výrokovej časti tohoto uznesenia. 

Vzhľadom k tomu, že obvinený je občanom Ukrajiny, ktorý má aj trvalé bydlisko na Ukrajine, boli žiadosťou zo dňa 10.10.2007 požiadané príslušné kompetentné úrady Ukrajiny o prevzatie trestného stíhania obv. XXXXX (XXXXX), pričom trestné stíhanie bolo voči obvinenému podľa § 228 odsek 2 písmeno d/ Trestného poriadku prerušené uznesením vyšetrovateľa zo dňa 19.06.2007.

Dňa 27.03.2012 bola Ministerstvu spravodlivosti SR z Generálnej prokuratúry Ukrajiny zaslaná správa o výsledku trestného konania, ako aj uznesenie o zastavení trestnej veci XXXXX, XXXXX okresu Zakarpatskej oblasti č. 8302508 zo dňa 27.02.2009, ktoré sa stalo právoplatným. Z uznesenia vyplýva, že trestné stíhanie vedené voči XXXXX (XXXXX)  bolo zastavené z dôvodu absencie skutkovej podstaty trestného činu, ktorú predpokladá čl. 369 Trestného poriadku Ukrajiny, pretože konanie obvineného neobsahuje veľkú spoločenskú nebezpečnosť kvôli svojej bezvýznamnosti. 

Podľa § 215 odsek 1 písmeno d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 odsek 1 písmeno g/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.

Podľa článku 86 zmluvy č. 95/1983 Zb. medzi bývalou Československou socialistickou republikou a bývalým Zväzom sovietskych socialistických republík o právnej pomoci a právnych vzťahov v občianskych, rodinných a trestných veciach, po prevzatí trestného stíhania justičné orgány dožadujúcej zmluvnej strany nemôžu začať trestné konanie a ak sa už predtým začalo, musí sa konanie zastaviť po právoplatnosti rozsudku alebo iného konečného rozhodnutia.

Podľa článku 61 odsek 2 príkazu GP SR por.č.3/1998 o postupe prokurátorov pri právnom styku s cudzinou a pri trestnom stíhaní cudzincov, ak medzinárodná zmluva ustanovuje, že právoplatné rozhodnutie dožiadaného štátu v prevzatom trestnom konaní tvorí prekážku ďalšieho stíhania, prokurátor trestné stíhanie zastaví.

Z vyššie uvedených dôvodov som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora generálnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Valéria Simonová
prokurátorka